भष्ट्राचार के आरोप भी लगाए, कर्नाटक गृह मंत्री ने दी कार्रवाई की चेतावनी
Karnataka IAS, IPS Officer Case कर्नाटक में दो ब्यूरोक्रेट का झगड़ा सोशल मीडिया पर सामने आ गया है। IPS डी रूपा मौदगिल ने रविवार को IAS रोहिणी सिंधुरी की कुछ तस्वीरें सोशल मीडिया पर शेयर कीं
कर्नाटक में दो ब्यूरोक्रेट का झगड़ा सोशल मीडिया पर सामने आ गया है। IPS डी रूपा मौदगिल ने रविवार को IAS रोहिणी सिंधुरी की कुछ तस्वीरें सोशल मीडिया पर शेयर कीं। रूपा ने दावा किया है कि रोहिणी ने तीन पुरुष IAS अधिकारियों को अपनी प्राइवेट फोटो भेजकर सेवा आचरण नियमों का उल्लंघन किया है।
उन्होंने रोहिणी पर भष्ट्राचार के भी आरोप लगाए हैं। इसके जवाब में IAS रोहिणी ने कहा कि IPS रूपा उन्हें बदनाम करने की साजिश रच रही हैं। उधर, कर्नाटक के गृह मंत्री ने इस मामले पर नाराजगी जताते हुए दोनों के खिलाफ कार्रवाई करने की चेतावनी दी है।
IPS ने IAS रोहिणी पर भष्ट्राचार के आरोप भी लगाए थे
IPS डी रूपा ने शनिवार को IAS रोहिणी पर भष्ट्राचार के आरोप लगाए थे। उन्होंने कर्नाटक के मुख्यमंत्री बसवराज बोम्मई और मुख्य सचिव वंदिता शर्मा से भी इसकी शिकायत की थी। इसके बाद शनिवार को रूपा ने अपने फेसबुक पेज पर कुछ तस्वीरें शेयर की हैं। IPS ने आरोप लगाया है कि सिंधुरी ने साल 2021 और 2022 में तीन आईएएस अधिकारियों को अपनी प्राइवेट फोटोज शेयर की थीं।
IAS रोहिणी सिंधुरी ने रविवार को इन आरोपों को खारिज कर दिया। उन्होंने कहा कि IPS रूपा IAS अधिकारियों को बदनाम करने का अभियान चला रही हैं और कार्रवाई की धमकी दे रही हैं। रूपा ने मेरे व्हाट्सएप स्टेट्स से निजी तस्वीरों का स्क्रीनशॉट कर उन्हें फेसबुक पर शेयर कर दिया।
वे कह रही हैं कि मैंने कुछ IAS अधिकारियों को प्राइवेट फोटोज भेजी हैं, तो उनके नामों का खुलासा क्यों नहीं कर देतीं। मानसिक बीमारी बहुत बड़ी समस्या है, जब किसी बड़े पद पर तैनात अधिकारी इस बीमारी से पीड़ित होता है तो उसके परिणाम खतरनाक होते हैं। उन्हें इलाज की जरूरत है।
कर्नाटक गृह मंत्री ने दी कार्रवाई की चेतावनी
इस मामले पर कर्नाटक के गृह मंत्री अरागा ज्ञानेंद्र ने नाराजगी जताई है। उन्होंने कहा कि हमने इस बारे में पुलिस से चर्चा की है और मुख्यमंत्री को भी इस बारे में जानकारी है। दो अधिकारियों का सोशल मीडिया पर इस तरह बात करना सही नहीं है, उनके खिलाफ कार्रवाई की जाएगी। राज्यसभा सांसद लहर सिंह सिरोया ने दोनों के सोशल मीडिया अकाउंट बंद करने की सलाह दी है। बता दें कि डी रूपा कर्नाटक हस्तशिल्प विकास निगम की प्रबंध निदेशक हैं। वहीं, रोहिणी सिंधुरी हिंदू धार्मिक संस्थानों और धर्मार्थ बंदोबस्ती विभाग की आयुक्त हैं।